**Utdrag av politivedtektene**

**Hjemmel:** Fastsatt av Tromsø kommunestyre 25. september 2013 med hjemmel i lov 4. august 1995 nr. 53 om politiet (politiloven) § 14. Stadfestet av Politidirektoratet med noen endringer 26. mai 2014, jf. lov 4. august 1995 nr. 53 om politiet (politiloven) 1995 nr. 53 § 14, jf. delegeringsvedtak 16. november 2000 nr. 1151. Endret ved forskrift 24 juni 2014 nr. 833 (i kraft 26 juni 2014).

***§ 26. Kommunal håndhevelse***

Vedtektenes § 11, § 14, § 15, § 16, § 17, § 18 og § 19 kan håndheves av Tromsø kommune med hjemmel i forskrift 19. juni 2012 nr. 600 om kommunal håndheving av politivedtekter, jf. politiloven § 14 tredje ledd. Tromsø kommune kan ved overtredelser av disse bestemmelsene også ilegge overtredelsesgebyr.

**Definisjoner**

§ 1 *Offentlig sted*

Med offentlig sted forstås gate, vei, herunder fortau, sti, park, torg e.l., plass, bru, brygge, kai, strand, anlegg eller annet sted som er alminnelig beferdet eller bestemt for alminnelig ferdsel.

§ 2 *Fester, bruker, leier eller bestyrer av hus eller grunn*

Plikter som er lagt på eier av hus eller grunn, hviler også på den som fester, bruker, leier eller bestyrer hus eller grunn.

**§ 11. *Avvisere***

Gebyrsats: Kr.1000 til kr.5000

**Utfyllende tekst i forhold til håndhevelse av «Avvisere»**

Eier av bygning eller grunn plikter å sikre at det ikke oppstår fare for at det faller snø eller is fra hustak ned mot offentlig sted.

Når snø eller is truer med å falle fra hustak mot offentlig sted, skal eieren straks sette opp avvisere som gjør det tydelig at ferdselen er forbundet med fare eller ulempe og snarest sørge for at taket blir ryddet. Avvisere skal fjernes senest etter 7 dager med mindre eieren kan dokumentere lengre ventetid på rekvirert bistand til takrydding. Avvisere settes opp slik at de også registreres av blinde og svaksynte

§ 12.*Fjerning av sperrer*

Avsperringer, avvisere, stiger e.l. fjernes når det arbeid som er nevnt i § 9 og § 10 er utført eller den fare eller ulempe som er nevnt i § 11 ikke lenger er til stede.

**§ 14. *Fortau mv.***

Gebyrsats: Kr 1000 til kr 2000

**Utfyllende tekst i forhold til håndhevelse av «Fortau»**

Eier av bygning eller grunn mot offentlig sted plikter å sørge for rengjøring av lys- og luftegraver. Innenfor tettbygd strøk plikter man også å sørge for rengjøring av fortau og rennestein i umiddelbar tilknytning til eiendommen.

I tørrvær uten frost skal det sprøytes med vann før feiing hvis feiingen ellers medfører støvplager eller andre ulemper.

Etter feiing skal oppsopet straks fjernes. Det skal ikke legges i kjørebane eller i gate- og/eller overvannssluk.

**§ 15. *Snøfall og takras***

Gebyrsats: Kr 1000 til kr 2000

**Utfyllende tekst i forhold til håndhevelse av «Snøfall og takras»**

I tettbygde strøk og opp mot offentlig sted plikter eier av bygning eller grunn etter takras og snøfall å rydde fortauet utenfor eiendommen for snø og is.

Snø og is kan legges langs kanten av fortauet, men skal ikke være til hinder for alminnelig ferdsel. Snø og is skal ikke kastes ut i kjørebanen eller legges ved rennesteinen.

Snø eller is fra gårdsplass, tomt eller hage må utenom dette ikke kastes/deponeres på offentlig sted.

**§ 16. *Strøplikt***

Gebyrsats: Kr 1000 til kr 2000

**Utfyllende tekst i forhold til håndhevelse av «Strøplikt»**

Eier av hus eller grunn mot offentlig sted i tettbygd strøk plikter å strø fortauet utenfor eiendommen når det er glatt.

**§ 17. *Vannavløp***

Gebyrsats: Kr 1000 til kr 2000

**Utfyllende tekst i forhold til håndhevelse av «Vannavløp»**

Eier av hus eller grunn mot offentlig sted skal sørge for at vannavløp i fortau, rennestein, grøft e.l. holdes åpne.

**§ 18. *Hindre tilgrising o.l.***

Gebyrsats: Kr 500 til kr 1000

**Utfyllende tekst i forhold til håndhevelse av «Hindre tilgrising»**

På, ut over eller i umiddelbar nærhet av offentlig sted er det forbudt:

|  |  |
| --- | --- |
| 1. | å kaste glass, flasker, spiker, papir, fruktskall eller annet avfall, |

|  |  |
| --- | --- |
| 2. | å grise til med maling, tusj, sprayprodukter e.l. på enhver overflate mot offentlig sted, herunder på eller ved bygning, gate, vei, park, anlegg, innretninger og transportmidler, |

|  |  |
| --- | --- |
| 3. | å henge opp kunngjøringer, plakater, e.l. uten politiets tillatelse. |

Dette gjelder ikke oppslag på tavler e.l. som er godkjent av kommunen til slikt bruk, eller oppslag på eiendom om forhold som bare vedkommer eiendommen. Det er forbudt å rive, skade eller skjemme oppslag som er lovlig satt opp. Oppslag skal fjernes når de er foreldet.

|  |  |
| --- | --- |
| 4. | å urinere. |

I friområder i tilknytning til boligområder er det også forbudt å kaste hageavfall.

**§ 19. *Avfall***

Gebyrsats: Kr 500 til kr 1000

**Utfyllende tekst i forhold til håndhevelse av «Avfall»**

Den som arrangerer idrettsstevner, markeder eller lignende, eller som driver salg fra kiosk, gatekjøkken eller annen lignende næringsvirksomhet på eller ut mot offentlig sted, skal sørge for at området ikke skjemmes eller tilsmusses av virksomheten. Den ansvarlige for virksomheten plikter å sørge for at det blir satt opp et tilstrekkelig antall kurver for papir og avfall. Den som arrangerer tilstelning på offentlig sted, skal sørge for at papir og annet avfall blir fjernet etter arrangementet.